[{"text_idx": "#000001", "text": "Zaharkitze programatua izeneko poema-liburua argitaratu du Eva Perez-Ponsek Erein etxearen eskutik. Lehen liburua du, eta Blas de Otero poesia-saria eskuratu zuen hari esker."}, {"text_idx": "#000002", "text": "Zaharkitze programatua izeneko poema-liburua argitaratu du Eva Perez-Ponsek Erein etxearen eskutik. Lehen liburua du, eta Blas de Otero poesia-saria eskuratu zuen hari esker. Aurkezpenean adierazi duenez, pertsonen zaurgarritasunari eta kontraesanei erreparatu die poema hauetan."}, {"text_idx": "#000003", "text": "Inazio Mujika editoreak azpimarratu duenez, autore honen lehen liburua izan arren, \u00abheldutasuna\u00bb nabari zaio. Bestalde, liburu honetan \u00abgaur-gaurko\u00bb gaiak, formak eta kontatzeko moduak nagusitzen direla nabarmendu du, \u00abperspektiba feminista\u00bb batetik idatziak. Pe\u0301rez-Pons ingeniari da ikasketaz, eta xehetasun horri ere erreparatu dio Mujikak: \u00abeuskal poesian filologo asko dago\u00bb, eta haien poesian nabaritzen da hizkuntzarekiko arreta eta lanketa filologiko hori. Pe\u0301rez-Ponsen aleetan, berriz, \u00abmatematika gehiago dago filologia baino\u00bb, eta interesgarritzat jo du editoreak alderdi hori."}, {"text_idx": "#000004", "text": "Perez-Ponsek azaldu duenez, 2016-2017 urteen bueltan hasi zen poemok idazten, \u00abeuskarara hurbiltzeko eta buru barruko zurrunbiloei\u00bb forma emateko ahalegin gisa. Hasiera batean, poemek egunerokoaren tankera zuten, baina, Blas de Otero lehiaketara aurkezteko asmoarekin batera, gaika antolatu zituen, eta halaxe daude liburuaren ere: bost atalek osatzen dute, eta bakoitzean hamarna poema. Autoreak aipatu du laburrak direla, eta ulertzeko errazak."}, {"text_idx": "#000005", "text": "Egileak \u00abkontraesanak\u00bb bildu ditu liburuan, \u00abeguneroko praktika feministarekin talka egiten dutenak\u00bb. Poemak idaztea ariketa bat izan da, kontraesan horiek \u00abzerk sortzen dituen aztertzeko\u00bb. Gorputzak eta zaurgarritasunak toki handia dute liburuan."}, {"text_idx": "#000006", "text": "Izenburuari tira eginez, sarritan objektuei aplikatzen zaien kontzeptua pertsonoi ere aplikatzen zaigula kontatu du Pe\u0301rez Ponsek: bizi ditugun garaiotako \u00abprekarizazio\u00bb, \u00abindibidualismo\u00bb eta \u00abproduktibismo\u00bb handiaren ondorioz, \u00abmakina edo automata bihurtu nahi gaituzten honetan, geu ere atzeratuta geratu ahal gara, horrek dakarren guztiarekin, edo gorputzak planto egiten du\u00bb."}, {"text_idx": "#000007", "text": "Kontraesanek eta iluntasunak toki nabarmena badute ere, liburuan bada aldarrikapenak eta salaketak egiteko tartea, eta erotismoari eta desirari buruzko poemak daude, orobat. Azken horren harira, egilearen n\u0303abardura: \u00abdesira\u00bb ez du aurkezten \u00abhutsune baten sinonimo gisa baizik eta aurrera egiteko modu bezala\u00bb."}, {"text_idx": "#000008", "text": "Amu gisa, hemen irakur dezakezue liburuko lehen ataleko poema bat."}, {"text_idx": "#000009", "text": "zorionak poetari, aterpe izan dakizun beti poesia, merkatuaren lege basati orotatik babesleku, maitemina eta bizimina goxa dezazun zure benetako barne-hitzekin, eta oroitu poesia ez dela liburuetan bakarrik ageri, edo liburuetan ere badagoela poesiarik."}, {"text_idx": "#000011", "text": "Proiektu honekin behinola Euskal Idazleen Elkartearen eskutik Testuketanen egindako lanari jarraipena eman nahi diogu. Literaturak ematen dituen edukien eta mugimenduen berri sakontasunez jaso nahi dugu, kazetari ikuspegia eta literaturari diogun maitasuna elkartuz, begirada propio bat sortuz, sormenari eta gertakizunen kronikari lotua."}, {"text_idx": "#000012", "text": "Ez dugu ezer asmatuko, egunero Euskal Herriko hainbat txokotan lanean dabilen jende anitz horri tresna baliagarria eskaini nahi genioke, edo gutxienik gure esku dagoen guztia egin haien lanaren berri emateko. Mugimendu handia dago hainbat lekutan, jende ugari lanean, uberak han eta hemen: idazleak, editoreak, antolatzaileak, liburuzainak, irakurleak, zaleak, ilustratzaileak, argazkilariak... Etengabeko mugimenduan dagoen kultur-errealitate horren berri ematen saiatuko gara. Ezingo dugu gertatzen den guztia jaso, baina jasotzen dugun guztia begirada propio batekin ematen ahaleginduko gara."}, {"text_idx": "#000013", "text": "Asko zor diegu gure aurretik sarean erreferente izan ditugunei eta gaur egun ere lan betean dabiltzanei. Hitzen Uberanek izango du zer ikasia eta zer hobetua, literatura bezala etengabeko mugimenduan dagoen sareen sare honetan. Horregatik, gogo onez jasoko dugu webgunea hobetzen lagun diezagukeen edozein iradokizun, proposamen nahiz kritika."}]